钦定古今图书集成/历象汇编/岁功典/第027卷 > 元夕赐观灯诗三首 杨荥
## 钦定古今图书集成/历象汇编/岁功典/第027卷 > 元夕赐观灯诗三首 杨荥

“海宇昇平日，元宵令节时。”彩云飘凤阙，瑞霭绕龙旗。
歌管春声动，星河夜色迟。万方同燕喜，千载际昌期。
禁苑东风暖，青霄月正中。鱼龙千队戏，罗绮万花丛。
云峤祥光丽，星桥宝炬红。太平多乐事，此夕万方同。
象纬临天阙，瑶空集万灵。云霞纷掩映，星斗叠晶荧。
宝地春应满，金门夜不扃。千官陪宴乐，拜舞在明庭。